En 37-årig mand fra Mern i Sydsjælland er ved retten i Næstved blevet dømt for at krænke ung, kvindelig Burger King-eskpedients blufærdighed

En 37-årig mand fra Mern er blevet idømt 14 dages betinget fængsel for at onanere foran en Burger King-ekspedient.

Det skriver avisen Sjællandske.

Manden har siddet tiltalt ved Retten i Næstved for i to tilfælde i drive in-køen at have krænket en ung kvindelig ansat på fastfood-restauranten i Slagelse. Episoderne fandt sted 8. og 15. august 2014.

Manden blev imidlertid alene dømt i det ene af tilfældende. Retten fandt det bevist - blandt andet også med hjælp fra videoovervågningen på stedet - at manden onanerede i sin bil, mens hun udleverede madvarer til manden, skriver avisen.

Manden nægtede sig skyldig, men ville ikke totalt afvise, at epsioden kunne have fundet sted. Han hævdede imidlertid i retten, at han alene kunne huske at have været forbi Burger King 15. august.

- Det lyder usandsynligt, men det kan ikke udelukkes, sagde manden ifølge Sjællandske fra anklagebænken.

- Jeg sad et privat sted - i min bil - og stoppede med det, jeg var i gang med, da jeg skulle have min mad, fortsatte manden, som ifølge den kvindelige ekspedients forklaring skulle have kigget på hende med et påfaldende blik, som hun straks studsede over.

Gik over min grænse

Ekspedienten afgav også forklaring i retten.

- Jeg blev meget utilpas, så jeg gik til min manager og fortalte, hvad jeg havde været ude for, og at jeg så nogle onani-agtige bevægelser i bilen, forklarede den kvindelige ansatte i retten.

- Det var meget krænkende. Det gik over min grænse, sagde hun også.

Manden var også tiltalt for at have ringet til restauranten på et tidspunkt mellem 8. og 15. august, hvor manden skulle have spurgt til den navngivne ekspedient, hvis navn han kendte i forvejen. Da hun løftede røret, skulle han ifølge ekspedienten have stønnet dybt og inderligt.

Anklagemyndigheden kunne imidlertid ikke føre tilstrækkeligt bevis for den påstand, og derfor blev manden frikendt for det forhold.

Den 37-årige er tidligere blevet idømt et år og tre måneders fængsel for en anden forbrydelse, som er af samme karakter.